Kogolen bè yó,
són bè yó kem benwu snakuf Galili gónó Jisas e gel mógów na a tmolok.
Là móyóen mógów bè yó kem benwu snakuf Judiya abay se sónmò le móló hmatay du yó kem Ju wen glal le bè yó.
Deng móyónen hto ne yóm sotu mò ken bong bè yó kem Ju,
yóm bnoluy le Mò Ken bè Slung.
Ne yó mon le mò ke Jisas yó kem twolihen,
mon le,
“Yake tebelem nim benwu ni.
Hlósi ebè Judiya dé anì ton yó kem tau lemolò kóm bè yó yó kem gel nmoem.
Ke móyô yóm tau anì hol tótól boluyen,
là kô bunihen du yóm gel nmoen.
Yóm kdê gel nmoem ni,
yake nmoem lem blóng kdéen tau anì kdê le gotu mton du.”
(Yó se udél le ebè Jisas,
abay se balù yóm kessetwoli le,
là kô hentahu le du.)
Bnalà Jisas lu,
monen,
“Là deng ni du yóm hol bantang dou kógów.
Okóm kuy,
balù kihu kdaw kewót ye.
Là kô knutó nawa le kuy yó kem tau lem benwu.
Ou se yóm knutó nawa le,
abay se tódô gel benkasu bélê le yóm sidek gel nmò le.
Lemwót ye ne kuy,”
mon Jisas,
“mógów ye ebè tum mò ken.
Là he dou.
Là dengen hto he yóm bantang dou kógów.”
Tahu se,
tódô tagak bè yó bè Galili Jisas.
Timbow le lemwót yó kem twoli Jisas,
omin Jisas bud lemwót se kun,
bede tódô lifuten yóm kógówen,
là hegboolen bè yó kem dumu tau mógów.
Bè yóm mò ken yó,
sónmò le mebel ke Jisas yó kem Ju wen glal le,
mon le,
“Gónóhen nô se kun du?”
Tey kesboyong le gbak ebè Jisas yó kem tau bè yó.
Wen se mon du,
“Tey hyu tau yóm Jisas.”
Ne wen se mon du,
“Là gi,
gel snukaten kem tau.”
Okóm yóm gel kestulón le,
lifut le.
Likò le yó kem Ju wen glalen.
Timbow deng gsóól le ne yóm buteng le mò du yóm ken bong yó,
lemwót Jisas na a tmolok bè yóm Gónô Dwata.
Bè yóm ktoloken bè yó,
tey ketnga yó kem Ju wen glalen,
mon le,
“Moen ke alì temngón nim tau ni?
Là sem dengen mnagì.”
Bnalà Jisas lu,
monen,
“Yóm dou tolok ni,
là kóen lemwót béléu.
Tódô lemwót bè Dwata,
yóm hógów do.
Yó se tau móyô mimón yóm kun kóyô Dwata,”
monen,
“dilóen ke lemwót bè Dwata nim toloku ni duhen ke tódô lenbuu.
Yóm tau tódô lembù tmolok,
naluhen któtólen.
Okóm yóm tau naluhen któtól yóm hógów du,
laen kô dù kéng du yóm gel tulónen,
hono tahu.
Igò Musis se deng bemlay du kuy yó kem hlau,
là sem dog nimón ye du.
Moen de ke sónmò ye móló hmatay dou?”
Ne yó udél yó kem tey tau wen bè yó,
mon le,
“Deng wen malak kóm.
Laen kô dù tau tô hmatay kóm.”
Mon Jisas se mò kul,
“Deng suléku tehe hkó des bè Kdaw Kehegnô,
tódô kdê ye gotu temnga du.
Wen sotu tehe hlau Musis ekni bè ktulì ye kem ngà ye logi.
(Okóm yóm hlau yó,
là lemwóten bè Musis,
hol lemwót bè yóm gónó tekuy gu semfu.)
Anien he ke gbangà bè yóm Kdaw Kehegnô yóm ktulì ye yóm ngà ye,
senged kmò ye du.
Ke gel tnulì ye yóm ngà bè yóm Kdaw Kehegnô anì là gulé ye du yóm hlau Musis,
moen de ke lenbut ye ou bè yóm tehe kkóhu des bè Kdaw Kehegnô?
Bê ye tódô kendel hendeng kun kmò yóm sotu tau ke là deng hol hennagì ye du.
Na ye hol hnénég dé yóm kmoen anì tedeng kmò kehedem ye du.”